গুরদাসপুরের পুলিশ সুপার সালবেন্দ্র সিংহের গাড়ি ছিনতাই করে পাঠানকোটের বায়ুসেনা শিবিরের কাছে পৌঁছে গিয়েছিল সন্ত্রাসবাদীরা। সেই সালবেন্দ্র এখন সন্দেহের তালিকায়। সূত্রের খবর, জাতীয় তদন্তকারী সংস্থার (এনআইএ) আধিকারিকেরা আজ সন্ধ্যায় সালবেন্দ্রের বাড়ি গিয়ে তাঁকে দীর্ঘক্ষণ জেরা করেন। এসপি’র বয়ানে একাধিক অসঙ্গতি পেয়েছেন তাঁরা।
তবে সংবাদমাধ্যমের কাছে আজ মুখ খুলেছেন সালবেন্দ্রও। তাঁর অভিযোগ, জঙ্গিদের কবল থেকে পালানোর পরই তিনি ঊর্ধ্বতন অফিসারদের পুরো ঘটনা জানিয়েছিলেন। সালবেন্দ্রের কথায়, ‘‘নিরাপত্তাবাহিনী তাদের কাজ না করলে দায় তাদের। আমি যে বেঁচে আছি, সেটা কি আমার দোষ? যদি কোনও ভুল করে থাকি, আমাকে ফাঁসিতে ঝোলানো হোক।’’
তবে পুলিশের একটি সূত্রের দাবি, ওই এসপি’র বিরুদ্ধে একাধিক মহিলা কনস্টেবল যৌনহেনস্থার অভিযোগ এনেছেন। হয়তো সে কারণেই তাঁর বক্তব্যকে গুরুত্ব দেওয়া হয়নি। মহিলা-সঙ্গের লোভ দেখিয়ে পাক গুপ্তচর সংস্থা আইএসআই তাঁকে ফাঁদে ফেলেছিল, এমন সম্ভাবনাও রয়েছে।
বর্ষশেষের রাতে বন্ধু রাজেশ বর্মা এবং রাঁধুনি মদন গোপালকে সঙ্গে নিয়ে সীমান্তলাগোয়া একটি ধর্মস্থানে গিয়েছিলেন সালবেন্দ্র। ফেরার পথে সেনার পোশাক পরা চার-পাঁচজন তাঁদের গাড়িটি ছিনতাই করে বলে এসপি’র দাবি। তার আগে একটি ইনোভা ছিনতাই করেছিল সন্ত্রাসবাদীরা। সেই গাড়ির চালকের মৃতদেহ পাওয়া গিয়েছে। প্রশ্ন উঠেছে, সালবেন্দ্রদের কেন তারা অক্ষত ছেড়ে দিল। ওই পুলিশকর্তা ব্যক্তিগত গাড়িতে হুটার লাগিয়ে গভীর রাতে ধর্মস্থানে গিয়েছিলেন কেন, প্রশ্ন উঠেছে তা নিয়েও।
সালবেন্দ্র আজ সাংবাদিকদের বলেছেন, ‘‘ছিনতাইকারীদের হাতে এ কে-৪৭ রাইফেল ছিল। প্রথমেই তারা গাড়ির আলো নিভিয়ে হাঁটু মুড়ে বসার নির্দেশ দেয়। এর পরেই চোখ এবং হাত বেঁধে আমাদের গাড়িতে তোলা হয়। এরা উর্দুতকে কথা বলছিল।’’
এসপি’র দাবি, কিছুটা রাস্তা যাওয়ার পর তাঁর দু’টি মোবাইল কেড়ে নিয়ে তাঁকে এবং তাঁর রাঁধুনিকে গাড়ি থেকে ফেলে দিয়েছিল জঙ্গিরা। বন্ধু রাজেশ তখনও গাড়িতেই ছিলেন। সেই সময়ে জঙ্গিদের কাছে থাকা তাঁর মোবাইলে দেহরক্ষীর ফোন আসে এবং সন্ত্রাসবাদীরা তাঁর পরিচয় জানতে পারে। সালবেন্দ্র জানিয়েছেন, তাঁকে খুন করার জন্য ফিরে এসেছিল জঙ্গিরা। কিন্তু তার আগেই তিনি হাত এবং চোখের বাঁধন খুলে পাশের গ্রামে পালিয়ে যান।
সন্ত্রাসবাদীদের আক্রমণে আহত রাজেশ এখন হাসপাতালে। জঙ্গিরা তাঁকেই বা ছেড়ে দিল কেন? রাজেশের দাবি, চকলেট এবং এনার্জি ড্রিংক কেনার জন্য তাঁর কাছ থেকে দু’হাজার টাকা নিয়েছিল সন্ত্রাসবাদীরা। বলেছিল, ‘‘এই টাকার জন্য তোমার কাছে ঋণী থাকব!’’




কী কী অসঙ্গতি এসপি’র বয়ানে

• সন্ত্রাসবাদীর সংখ্যা নির্দিষ্ট করে  বলতে পারেননি।
			• ব্যক্তিগত গাড়িতে কেন হুটার?
			• গভীর রাতে ধর্মস্থানে কেন?
			• কেন সঙ্গে নেননি দেহরক্ষী?
			• জঙ্গিরা অন্য একটি গাড়ির চালককে হত্যা করলেও সালবেন্দ্ররা অক্ষত!